C 498/24
SL
Uradni list Evropske unije
30.12.2022
Mnenje Evropskega odbora regij – Vloga OR pri spodbujanju podnebne diplomacije na poddržavni ravni pred COP27 in COP28
(2022/C 498/05)
Poročevalec:
Olgierd GEBLEWICZ (PL/EPP), predsednik Zahodnopomorjanskega vojvodstva
POLITIČNA PRIPOROČILA EVROPSKI ODBOR REGIJ (OR),
1. poudarja pomen, ki ga ima poddržavna raven upravljanja pri doseganju podnebnih ciljev z osredotočanjem na prihodnje izvajanje ciljev OZN za trajnostni razvoj ter pri uresničevanju določb Pariškega sporazuma, da bi dosegli cilj omejitve globalnega segrevanja na 1,5 oC;
2. obžaluje, da Svet ni priznal vloge poddržavnih oblasti v svojih sklepih z dne 21. februarja 2022 o podnebni diplomaciji EU: pospešitev izvajanja rezultatov iz Glasgowa, v katerih je poudarjen ključni pomen podnebne diplomacije in ozaveščanja tretjih držav s strani EU, da bi se pospešilo izvajanje Glasgowskega podnebnega pakta s konference COP26;
3. poziva nacionalne vlade, naj v pogajanja o pogojih globalnih podnebnih ciljev ter opredelitvi nacionalno določenih prispevkov in nacionalnih načrtov prilagajanja resnično vključijo svoje lokalne in regionalne oblasti, saj so to akterji, ki dejansko uresničujejo mednarodne obljube in zaveze; zato meni, da nacionalno določeni prispevki, ki nimajo podpore lokalnih in regionalnih oblasti, verjetno ne bodo uspešno izvedeni in da bi morala Okvirna konvencija Združenih narodov o spremembi podnebja (UNFCCC) ta korak sistematično preverjati, preden jih sprejme; v zvezi s tem poziva nacionalne vlade, naj v svoje nacionalne pogajalske delegacije na podnebnem vrhu UNFCCC vključijo regionalne in lokalne delegate;
4. izpostavlja dejstvo, da so mesta in regije v ospredju odpravljanja posledic podnebnih sprememb, kot so nesreče, povezane s podnebjem, družbenih posledic, kot so energijska revščina in naraščajoče zdravstvene težave, povezane z vremenom, okoljskih težav, npr.
dramatične izgube biotske raznovrstnosti, ekosistemov in ekosistemskih storitev, ter obstoječih neenakosti, ki jih podnebne spremembe še poglabljajo; poudarja, da je za doseganje nacionalnih podnebnih ciljev potrebna podnebna diplomacija na poddržavni ravni, saj lokalne in regionalne oblasti pripravljajo in izvajajo podrobne načrte za prilagajanje in blažitev, ki točno upoštevajo lokalne okoljske pogoje in socialno-ekonomske zahteve ter energetsko in podnebno pravičnost;
5. poudarja, da so lahko uspešni podnebni ukrepi, ki jih izvajajo mesta in regije, ambicioznejši od nacionalnih ciljev, ne da bi ogrozili rast in teritorialno kohezijo.
To kaže na močan „predstavitveni učinek“ in daje vzvod nacionalnim in poddržavnim političnim skupinam, ki si prizadevajo za sprejetje naprednejših podnebnih politik;
6.
meni, da je bistveno podpreti podnebne mreže mest in regij ter okrepiti njihove dejavnosti podnebne diplomacije na poddržavni ravni, da bi utrdili kritično politično odpornost proti nazadovanju na nacionalni ravni in tako zaščitili doseganje globalnih podnebnih ciljev;